Die Pos | TroetelPos | Groot kommer oor hondsdolheid
Groot kommer oor hondsdolheid
27 October 2017 l Christie Steyn l Views: 600 l 6 months ago
Daar heers groot kommer onder die Vaalwater-gemeenskap ná die uitreiking van 'n waarsku-wing oor hondsdolheid in die Dorset-omgewing.
Bertus Swanevelder, bekende beesboer in die omgewing, het aan Die Pos gesê hy het vermoed daar is fout met sy beeste nadat hulle aanhoudende gebulk het. Ondersoek is ingestel en Onderstepoort in Pretoria het drie van sy beeste positief vir hondsdolheid getoets.
Swanevelder het aan Die Pos gesê die siekte is beslis aan sy beeste oorgedra deur 'n wilde dier in die omgewing wat sy beeste gebyt het. "Ek het op Vaalwater grootgeword en woon al 30 jaar in die Dorset-omgewing. Hierdie is die eerste keer dat ek van so iets hoor," het Swanevelder gesê.
Veeartse en kenners van Onderstepoort vra dat mense in die omgewing op die uitkyk moet wees vir buitengewone gedrag van wilde diere, die aanhoudende gebulk van beeste en in erger gevalle skuim om die bekke van diere.